ረጅም ዘመን ባስቆጠረው የጥንታዊ ጽሑፎች ጥናት መስክ የጥናቱ ማዕከል ሆነው የሚወሰዱት ጥንታዊ፣ ታሪካዊና ሃይማኖታዊ ይዘት ያላቸው የብራና ጽሑፎች፣ የድንጋይ ላይ ጽሑፎች፣ ልዩ ልዩ መዛግብት፣ ደብዳቤዎችና በመጽሐፍ መልክም ይሁን በጥቅልል መልክ የተዘጋጁ ሠነዶች ናቸው። ከዘመን አንጻርም ስናያቸው ከዘመነ አክሱም (አንዳንዴም ከዚያ የሚቀድሙ ተገኝተዋል) እስከ መካከለኛው ዘመን ገፋ ካለም እስከ ቅድመ ዘመናዊ የኢትዮጵያ ታሪክ (19ኛው መ.ክ.ዘ.) ያሉት ናቸው። የጥንታዊ ሰነዶቹ ቋንቋ ባብዛኛው ግዕዝ ሲሆን የድንጋይ ላይ ጽሑፎቹን ቋንቋ ስንመለከት የሳባ ቋንቋ፣ አናባቢ የሌለው ግዕዝ እና ግሪክኛም ይገኝበታል። ከዚህም በተጨማሪ በጥንታዊ አማርኛና ሐረሪ(6) ቋንቋ፣ እንዲሁም በክርስቲያናዊ ዐረብኛ የተጻፉ ሰነዶች በኢትዮጵያ ተገኝተዋል። እነዚህ ሁሉ በወጉ ሊጠኑ፣ ሊተረጎሙ እና የያዙት መልእክትም ለሕዝብ ሊዳረስ ይገባዋል። ከዚህም ባሻገር የተለያየ ቅጅ ካላቸው አፈላልጎ ማስተያየትና የጎደለውን ማቃናት ተገቢ ነው።
